З ГІСТОРЫІ БАБРА (матэрыялы прадстаўлены настаўнікам гісторыі ўстановы адукацыі Пушкінай Янінай Аляксандраўнай)

**Бобр у мінулым**

  Мястэчка Бобр узнікла дзякуючы вялікай гандлёвай магістралі, што пралягала з захаду на ўсход, з волі вялікага князя літоўскага Жыгімонта Аўгуста праз намаганні вядомага дзяржаўнага дзеяча Ераніма Аляксандра Хадкевіча. Адбылося гэта ў 1559 г.: “Чиним знаменито сим нашим листом … з ласки нашое господарское на просьбу пана …Ходкевича …на реце Бобре, в селе Забобровье, во властном кгрунте  его милости садити и в нём корчмы и торг мети ему даём”, бо, маўляў, “тое де место и торг там не будеть на жадной шкоде  и переказе местом и корчмам нашим, бо отдаль от всих мест наших”.

  Але ў дадзеным прывілеі ясна і выразна згадваецца сяло Забаброўе, якое існавала тут задоўга напярэдадні. Сяло тое ўпершыню згадваецца ў дакументах пад 1516 г.,  калі Іван Васільевіч Красны з князёў Друцкіх завяшчае яго разам з сёламі Сакалавічы і Нехудава сваёй жонцы.  А ўжо яна, напэўна, прадала іх ці завяшчала некаму іншаму. Такім чынам, 1516 год лічыцца часам першай згадкі Бабра ў гістарычных дакументах.

Назва

     Назва мястэчка Бобр паходзіць ад аднайменнай ракі. Назва ж ракі паходзіць, паводле навуковай літаратуры, ад   “бабровых гоняў”.

Насельнікі

     Насялялі мястэчка, паводле згаданага ўжо прывілею, вольныя людзі, “а не отчие наши господарские и панские ”. Вось іх імёны: Шчасны Лях, Іван Лукамлянін, Кот Яскавіч, Сцяпан Гудзень, Ходар Гічула, Бадак Касцініч і іншыя. Сярод спісу ў сотню прозвішчаў няма аніводнага, якое б сустракалася на сённяшні дзень. Хіба толькі, можна меркаваць, Шчасны Лях даў пачатак роду Ляшковых, прозвішча якіх вельмі распаўсюджанае сярод сучасных местачкоўцаў.  Робім выснову, што насельніцтва было прышлым, плынным, якім застаецца і на сённяшні дзень. Гэтая асаблівасць паўплывала на фарміраванне ментальнасці жыхароў, у прыватнасці, такіх рысаў, як прадпрымальніцтва, непакорлівасць, вальналюбства, задзірлівасць, ганарлівасць. Гэтаму спрыяў таксама і той фактар, што ў Бабры не склалася родавай дынастыі ўладальнікаў, пераемнасці гаспадароў, што выхоўвала ў местачкоўцаў недысцыплінаванасць, пачуццё беспакаранасці.

Ян Еранім Хадкевіч

    Пасля смерці Ераніма Хадкевіча ў 1561г. Баброўскі маёнтак перайшоў у спадчыну да яго адзінага сына Яна Ераніма – выдатнага ваеначальніка часоў Лівонскай вайны. Ён пастаўляў са сваіх маёнткаў 360 конных ваяроў – нямала нязнаных герояў стала на абарону Айчыны.

     У 1573г. Ян Еранім Хадкевіч аддаў у заклад адной з шасці сваіх сясцёр, Крысціне, і яе мужу Станіславу Пацу маёнтак Бобр. З інвентара той перадачы можна даведацца, што мястэчка Бобр  мела 71 дом, млын, гасцінны дом.

Закладное права

      Не пашчасціла Бабру з пастаянным гаспадарлівым уладальнікам. Аляксандр, сын Яна Ераніма Хадкевіча, пасля смерці Паца перадае закладное права Льву Сапегу, той – свайму слузе Станіславу Глінскаму, той жа – шляхцічу Крыштафу Камару. І ўрэшце, абцяжараны даўгамі маёнтак, Аляксандр у 1614 годзе канчаткова прадае Камару. Ізноў складзены новы інвентар: за 41 год насельніцтва Бабра значна вырасла, у ім знаходзілася 180 аселых мяшчанскіх двароў (пляцаў) на абодвух берагах ракі. Мост і млын з двума коламі здаваліся ў арэнду. Каля 1614 г. упершыню згадваецца бобрская царква і святар Фёдар, якому належалі пляц і валока, вольная ад усіх падаткаў. Сярод спісу мяшчанаў згадваюцца і былыя прозвішчы, але шмат і новых: Арцём і Амальян Друцкія, Ахрэм і Сцяпан Ліцьвіны, Якаў і Амальян Маскалі.

Невядомая вайна

      У1636 годзе Крыштаф Камар памёр. След Бабра губляецца на некалькі дзесяцігоддзяў. Несумненна, гэта звязана з Невядомай вайной (1654 – 1667 гг.), якую развязала Масковія супраць Рэчы Паспалітай. Гэтая вайна з 213 дамоў, што былі ў Бабры, пакінула 95, звыш паловы насельніцтва загінула ці разбеглася.

Уладанне Сапегаў і Агінскіх

     Пасля Невядомай вайны мястэчка Бобр перайшло ва ўладанне Сапегаў, радавое гняздо якіх знаходзілася ў Чарэі. У гэты час у Бабры дзейнічала ўніяцкая царква, знаходзіўся двор Сапегаў. Бенедыкт Сапега заклаў у 1700 г. Бобр Яну Лендарфу. Удава апошняга, Крысціна Абрамовіч, у 1743 г. паўторна ўзяла шлюб з Марцыянам  Міхалам Агінскім. І праз гэты шлюб Бобр перайшоў да князёў Агінскіх. У 1750 г. ён належыць старэйшаму сыну Ігнацыю. Яго жонкай была траюрадная сястра Алена –  дачка Казіміра Дамініка Агінскага, асоба вельмі адукаваная. Пры Алене ды Ігнацыі Бобр перажыў пэўны ўздым. Мястэчка тады мела каля 100 двароў і было буйнейшым з усіх паселішчаў Крупскага раёна.  Агінскія заснавалі касцёл найсвяцейшай панны Марыі, які пачаў дзейнічаць у 1760 г. Бобр стаўся цэнтрам князёў Агінскіх.  У 1762 г. намаганнямі Ігнацыя Бобр атрымаў магдэбургскае права і герб з выяваю Барыса і Глеба. Бобр быў адзіным у Крупскім раёне маёнткам, які меў магдэбургскае права.

**Герб Бабра**

      У 1763 г. удава Алена перапрадала маёнтак пляменніку Міхалу Казіміру Агінскаму, будучаму гетману Вялікага Княства Літоўскага, кампазітару і заснавальніку славутага тэатра ў Слоніме. Потым Бобр перайшоў да Ксаверыя Агінскага. Нейкі час маёнтак, абцяжараны даўгамі гетмана Міхала Казіміра Агінскага, знаходзіўся ў арэндзе Францішка Друцкага-Любецкага; на той час меў 228 дамоў.

Інкарпарацыя

      У склад Расійскай Імперыі Бобр трапіў у выніку другога падзелу Рэчы Паспалітай у  1793 годзе. Новая ўлада прынесла новыя парадкі. Была скасавана царкоўная унія,  праведзена прысяга на вернасць расійскай імператрыцы і г. д. Непакорлівая шляхта, што памятала дзяржаўную незалежнасць, вымушана была ці цалаваць ручку Кацярыне II, ці падымацца на паўстанні супраць акупацыйнага рэжыму.  Міхал Клеафанс Агінскі, аўтар славутага паланэзу “Развітанне з Радзімай”, стаў уладальнікам Бабра ў 1803 годзе.

1812 год

 У вайну 1812 года у Бабры стаяў французскі гарнізон. Пры адступленні ноч з 12 на 13 лістапада Напалеон правёў у Бабры. Бобр быў “сожжён …со всеми улицами, церковью грекоуниатскою, с мельницами, плотинами и многими в господарском дворе строениями” – пісаў у 1813 г. копыскі павятовы правадыр дваранства (маршалак).

         Далей мястэчка Бобр на нейкі час зноў губляецца. У 1842 г. Бобр – ва ўладанні Іосіфа Міхала Тышкевіча. У гэтым жа годзе была пабудавана новая Мікалаеўская царква  замест старой уніяцкай, абрабаванай і спаленай у час вайны 1812 года. У 1862 г. быў пабудаваны касцёл замест драўлянага, але пасля паўстання 1863 – 1864 гг. быў зачынены ўладамі. У 1862 годзе было ўтворана народнае вучылішча.